CELEX: 32021R0665
Language: hr
Date: 2021-04-22 00:00:00
Title: Provedbena uredba Komisije (EU) 2021/665 оd 22. travnja 2021. o izmjeni Provedbene uredbe Komisije (EU) 2017/373 u pogledu zahtjeva za pružatelje usluga upravljanja zračnim prometom i pružatelje usluga u zračnoj plovidbi i drugih mrežnih funkcija za upravljanje zračnim prometom u U-space zračnom prostoru koji je određen u kontroliranom zračnom prostoru (Tekst značajan za EGP)

23.4.2021   
               
               
                  HR
               
               
                  Službeni list Europske unije
               
               
                  L 139/184
               
            
         PROVEDBENA UREDBA KOMISIJE (EU) 2021/665
         оd 22. travnja 2021.
         o izmjeni Provedbene uredbe Komisije (EU) 2017/373 u pogledu zahtjeva za pružatelje usluga upravljanja zračnim prometom i pružatelje usluga u zračnoj plovidbi i drugih mrežnih funkcija za upravljanje zračnim prometom u U-space zračnom prostoru koji je određen u kontroliranom zračnom prostoru
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 43.,
         budući da:
         
                     (1)
                  
                  
                     Provedbenom uredbom Komisije (EU) 2017/373 (2) utvrđuju se zajednički zahtjevi za pružanje usluga upravljanja zračnim prometom i usluga u zračnoj plovidbi („ATM/ANS”) i drugih mrežnih funkcija za upravljanje zračnim prometom („mrežne funkcije ATM-a”) za opći zračni promet i za njihov nadzor.
                  
               
                     (2)
                  
                  
                     Donošenjem Provedbene uredbe Komisije (EU) 2021/664 (3) U-space zračni prostor mogao bi se odrediti unutar kontroliranog zračnog prostora u kojem zrakoplovi s posadom djeluju zajedno s bespilotnim zrakoplovima. Kako bi se zajamčila sigurnost tih operacija, Provedbenu uredbu (EU) 2017/373 trebalo bi izmijeniti kako bi se uključili potrebni zahtjevi za pružatelje operativnih usluga u zračnom prometu u pogledu koordinacije s pružateljima U-space usluga i, prema potrebi, jedinstvenim pružateljima zajedničkih usluga informiranja.
                  
               
                     (3)
                  
                  
                     Unutar određenog U-space zračnog prostora u kontroliranom zračnom prostoru pružatelji usluga u zračnoj plovidbi trebali bi i dalje biti odgovorni za pružanje usluga u zračnoj plovidbi operatorima zrakoplova s posadom. Pružatelji usluga u zračnoj plovidbi trebali bi provoditi i takozvanu dinamičku rekonfiguraciju U-space zračnog prostora radi sigurnog razdvajanja zrakoplova s posadom i bespilotnih zrakoplova.
                  
               
                     (4)
                  
                  
                     Trebalo bi uspostaviti posebne postupke i komunikacijske uređaje između odgovarajućih jedinica operativnih usluga u zračnom prometu, pružatelja U-space usluga, operatora UAS-ova i, ako je primjenjivo, jedinstvenih pružatelja zajedničkih usluga informiranja kako bi se osiguralo da svi operativni dionici koordinirano primjenjuju dinamičku rekonfiguraciju U-space zračnog prostora.
                  
               
                     (5)
                  
                  
                     Kako bi se osigurala pravilna provedba ove Uredbe, državama članicama i relevantnim dionicima treba dati dovoljno vremena da prilagode svoje postupke novom regulatornom okviru prije njezina stupanja na snagu.
                  
               
                     (6)
                  
                  
                     Agencija Europske unije za sigurnost zračnog prometa predložila je mjere u svojem Mišljenju br. 1/2020 (4) u skladu s člankom 75. stavkom 2. točkama (b) i (c) i člankom 76. stavkom 1. Uredbe (EU) 2018/1139.
                  
               
                     (7)
                  
                  
                     Provedbenu uredbu (EU) 2017/373 trebalo bi stoga na odgovarajući način izmijeniti.
                  
               
                     (8)
                  
                  
                     Mjere predviđene u ovoj Uredbi u skladu su s mišljenjem Odbora osnovanog člankom 127. Uredbe (EU) 2018/1139,
                  
               DONIJELA JE OVU UREDBU:
         
            Članak 1.
            Izmjene Provedbene uredbe (EU) 2017/373
            Provedbena uredba (EU) 2017/373 mijenja se kako slijedi:
            
                        (1)
                     
                     
                        u Prilogu I. dodaju se sljedeće točke:
                        
                                    „(260)
                                 
                                 
                                    ‚U-space zračni prostor’ znači zemljopisno područje za UAS-ove koje su odredile države članice u kojem su operacije UAS-ova dopuštene samo uz potporu U-space usluga;
                                 
                              
                                    (261)
                                 
                                 
                                    ‚U-space usluga’ znači usluga koja se oslanja na digitalne usluge i automatizaciju funkcija namijenjena za podupiranje sigurnog, zaštićenog i učinkovitog pristupa U-space zračnom prostoru za velik broj UAS-ova;
                                 
                              
                                    (262)
                                 
                                 
                                    ‚zajednička usluga informiranja’ znači usluga koja se sastoji od širenja statičnih i dinamičkih podataka kako bi se omogućilo pružanje U-space usluga za upravljanje prometom bespilotnih zrakoplova;
                                 
                              
                                    (263)
                                 
                                 
                                    ‚dinamička rekonfiguracija zračnog prostora’ znači privremena izmjena U-space zračnog prostora radi prilagodbe kratkoročnim promjenama u potražnji u prometu s posadom, prilagodbom zemljopisnih granica tog U-space zračnog prostora.”
                                 
                              
                  
                        (2)
                     
                     
                        U odjeljku 1. poddijela A Priloga IV. dodaje se sljedeća točka ATS.OR.127:
                        „ATS.OR.127 Koordinacija u U-space zračnom prostoru koju osiguravaju pružatelji operativnih usluga u zračnom prometu
                        
                        Pružatelji operativnih usluga u zračnom prometu:
                        
                                    (a)
                                 
                                 
                                    na nediskriminirajućoj osnovi pružaju relevantne prometne informacije u pogledu zrakoplova s posadom koje su potrebne kao dio zajedničkih usluga informiranja iz Provedbene uredbe Komisije (EU) 2021/664 (*1) za U-space zračni prostor uspostavljen u kontroliranom zračnom prostoru u kojem je pružatelj operativnih usluga u zračnom prometu imenovan za pružanje svojih usluga;
                                 
                              
                                    (b)
                                 
                                 
                                    uspostavljaju postupke koordinacije i komunikacijska sredstva između odgovarajućih jedinica operativnih usluga u zračnom prometu, pružatelja U-space usluga i, ako je primjenjivo, jedinstvenih pružatelja zajedničkih usluga informiranja koji dopuštaju pružanje tih podataka.
                                 
                              
                           (*1)  Provedbena uredba Komisije (EU) 2021/664 od 22. travnja 2021. o regulatornom okviru za U-space (SL L 139, 23.4.2021., str. 161)”;"
                        
                     
                  
                        (3)
                     
                     
                        U odjeljku 2. poddijela B Priloga IV. umeće se sljedeća točka ATS.TR.237:
                        „ATS.TR.237 Dinamička rekonfiguracija U-space zračnog prostora
                        
                        Jedinice kontrole zračnog prometa:
                        
                                    (a)
                                 
                                 
                                    privremeno ograničuju područje unutar određenog U-space zračnog prostora na kojem se mogu izvoditi operacije UAS-ova kako bi se ostavilo prostora za kratkoročne promjene u potražnji u prometu s posadom prilagodbom lateralnih i vertikalnih granica U-space zračnog prostora;
                                 
                              
                                    (b)
                                 
                                 
                                    osiguravaju da relevantni pružatelji U-space usluga i, ako je primjenjivo, jedinstveni pružatelji zajedničkih usluga informiranja, budu pravodobno i djelotvorno obaviješteni o aktivaciji, deaktivaciji i privremenim ograničenjima određenog U-space zračnog prostora.”
                                 
                              
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 26. siječnja 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 212, 22.8.2018., str. 1.
         
         
            (2)  Provedbena uredba Komisije (EU) 2017/373 od 1. ožujka 2017. o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor, o stavljanju izvan snage Uredbe (EZ) br. 482/2008 i provedbenih uredbi (EU) br. 1034/2011, (EU) br. 1035/2011 i (EU) 2016/1377 te o izmjeni Uredbe (EU) br. 677/2011, SL L 62, 8.3.2017., str. 1.
         
         
            (3)  Provedbena uredba Komisije (EU)2021/664 od 22. travnja 2021. o regulatornom okviru za U-space (vidjeti stranicu 161 ovoga Službenog lista).
         
            (4)  https://www.easa.europa.eu/document-library/opinions